Вечар. У паветры разліты водар ліпы — ажно ў роце соладка. Я ляжу на траўцы пад пледам і гляджу кіно. Гучыць музыка, побач са мной атрымоўвае асалоду ад прагляду прыемная публіка. Хтосьці п’е гарбату, хтосьці есць марозіва. А літаральна ў некалькіх кроках ад месца, дзе ўсё гэта адбываецца, ідзе будзённае гарадское жыццё. Праект “Кінемо” ўжо пяты год ажыўляе летні Мінск праз паказы нямога кіно пад жывую музыку. Месца, дзе цябе накрывае адчуванне еўрапейскай культурнай сталіцы — утульны дворык Музея-майстэрні Заіра Азгура. Арганізатары культурна-асветніцкага “прарыву”: праект Cinemascope — Вольга Надольская і Гера Глік ды Асацыяцыя беларускіх кампазітараў у асобах Віталя Дарашука і Вольгі Падгайскай.